ที่ประชุมสภาผู้แทนราษฎร เปิดโอกาสให้สมาชิกสภาผู้แทนราษฎรหารือเพื่อสะท้อนปัญหาประชาชนไปยังหน่วยงานที่เกี่ยวข้องเร่งแก้ไข
การประชุมสภาผู้แทนราษฎร วันนี้ (22 ส.ค.62) นายชวน หลักภัย ประธานสภาผู้แทนราษฎร เปิดโอกาสให้สมาชิกสภาผู้แทนราษฎร (ส.ส.) ปรึกษาหารือปัญหาความเดือดร้อนประชาชนในพื้นที่ โดยจากการหารือพบว่าปัญหาที่ประชาชนได้ร้องเรียนมายัง ส.ส. เพื่อให้หน่วยงานที่เกี่ยวข้องเร่งแก้ไข ยังคงเป็นปัญหาภัยแล้ง การขาดแคลนแหล่งกักเก็บน้ำเพื่อไว้ใช้ในช่วงหน้าแล้ง เช่น ที่จังหวัดศรีสะเกษ ต้องการการขุดลองคูคลอง ฟื้นฟูแหล่งน้ำ รวมถึงขอให้กรมฝนหลวงและการบินเกษตร พิจารณาจัดทำฝนเทียมเป็นกรณีพิเศษเพื่อแก้ปัญหาภัยแล้งใน 891 หมู่บ้าน พร้อมฝากผู้ว่าราชการจังหวัด อธิบดีกรมชลประทานก่อสร้างสถานีสูบน้ำและจัดทำโครงการแก้มลิง เพื่อแก้ปัญหาภัยแล้งซ้ำซาก รวมปัญหาโครงสร้างพื้นฐานที่เกี่ยวข้องกับถนน ระบบประปา และระบบไฟฟ้า ปัญหาเส้นทางคมนาคมชำรุด การขอขยายถนจาก 2 ช่องจราจรเป็น 4 ช่องจราจร เพื่อรองรับการใช้งานและลดอุบัติเหตุที่เกิดขึ้น ปัญหาไฟฟ้าส่องสว่าง             นอกจากปัญหาข้างต้นแล้ว ยังมีปัญหาที่ต้องให้แก้ไขอย่างเร่งด่วน เช่น ปัญหาที่เกิดขึ้นใน 3 จังหวัดชายแดนภาคใต้ส่งผลประชาชนรู้สึกหวาดระแวง ปัญหาท่าเทียบเรือชำรุดที่จังหวัดสตูล การปรับเงินเดือนของข้าราชการพลเรือนในสถาบันอุดมศึกษาให้เทียบเท่ากับข้าราชการครู การประชาสัมพันธ์ขั้นตอนการใช้และวิธีรับบัตรสวัสดิการแห่งรัฐ และปัญหาราคายางพารา โดยขอให้รัฐบาลช่วยเหลือฟื้นฟูสหกรณ์แปรรูปยางพารา ที่ประสบปัญหาไม่มีตลาดรองรับสินค้าจนส่งผลให้เกิดภาวะขาดทุน รวมถึงปัญหาการจัดระเบียบทางเท้าในพื้นที่กรุงเทพมหานครที่ถือเป็นเรื่องดี แต่ขอให้หน่วยงานที่เกี่ยวข้องช่วยหาพื้นที่ทำกินและขายของที่เหมาะสม ให้กับพ่อค้าแม่ค้าด้วย.